b"\n_START_ARTICLE_\nBanya\n_START_PARAGRAPH_\nUna banya o un corn \xc3\xa9s una protuber\xc3\xa0ncia punxeguda de la pell al cap de diversos mam\xc3\xadfers, que consisteix en una cobertura de ceratina i altres prote\xc3\xafnes que envolta un nucli d'os viu. Les banyes aut\xc3\xa8ntiques nom\xc3\xa9s es troben en els artiod\xc3\xa0ctils remugants, tot i que hi ha altres animals amb estructures molt similars. Les banyes solen anar en parelles, i en la majoria d'esp\xc3\xa8cies, nom\xc3\xa9s els mascles en tenen. Les banyes comencen a cr\xc3\xa9ixer poc despr\xc3\xa9s del naixement, i continuent fent-ho durant la vida de l'animal (excepte en el cas de l'ant\xc3\xadlop americ\xc3\xa0, que cada any muda la capa externa per\xc3\xb2 conserva el nucli ossi).\n_START_SECTION_\nLes banyes a la cultura\n_START_PARAGRAPH_\nLes banyes a la prehist\xc3\xb2ria s'associaven amb la deessa primig\xc3\xa8nia o Mare Natura, d'aqu\xc3\xad que es lliguin amb moltes divinitats de la fertilitat o diferents aspectes de la vida. Posteriorment van adquirir una connotaci\xc3\xb3 de poder, com poderosa \xc3\xa9s la natura, i per aix\xc3\xb2 apareixien en retrats de d\xc3\xa9us i monarques. La seva forma, a vegades f\xc3\xa0l\xc2\xb7lica, l'assimilaria a la virilitat._NEWLINE_Les banyes usades per beure van desembocar en la cornuc\xc3\xb2pia, on es recollien els atributs masculins i de fertilitat anteriors sumats a l'aspecte ritual de la beguda compartida. _NEWLINE_En diverses cultures \xc3\xa9s un dels s\xc3\xadmbols de la Lluna, per la forma dels seus quarts, i hereta una part dels atributs de l'astre nocturn."